सुबह घर में करमैती के न मिलने पर हलचल मच गई। परशुराम पंडित जानते थे कि उनकी पुत्री कितनी पवित्र है, किंतु लोक-लाज के भय से अपने यजमान राजा के पास गये। राजा ने अपने पुरोहित की सहायता के लिए चारों ओर घुड़सवार भेजे कि वे करमैती को ढूँढ़ लायें। करमैती दौड़ी चली जा रही थी। रात्रिभर में वह कितनी दूर निकल आई, सो उसे पता ही नहीं। सवेरा होने पर भी वह भागी ही जा रही थी कि उसने घोड़ों की टाप का शब्द सुना। उसे डर लगा कि घुड़सवार उसे ही पकड़ने आ रहे हैं। आसपास न कोई वृक्ष था और न कोई दूसरा छिपने का स्थान, किंतु एक उँट मरा पड़ा था और रात्रि में सियारों ने उसके पेट का भाग खा लिया था। करमैती की दृष्टि उँट के पेट में बनी कन्दरा पर गयी। उस समय वह सांसारिक विषयों की भयंकर दुर्गंध से भाग रही थी। मरे उँट के शरीर से निकलने वाली गन्ध उसे विषयों की दुर्गंध के सामने तुच्छ जान पड़ी। भागकर वह उँट के पेट में छिप गई। घुड़सवार पास आये तो दुर्गंध के मारे उन्होंने उस उँट की ओर देखा तक नहीं। वहाँ से शीघ्रतापूर्वक वे आगे बढ़ गये और अन्त में हताश होकर लौट गये। माता-पिता आदि भी पुत्री के सम्बन्ध में निराश हो गये।